**Ministru kabineta noteikumu projekta „Valsts pamatbudžeta programmas „Ekonomikas attīstības programma” finanšu līdzekļu izmantošanas kārtība”** **sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Atbilstoši Imigrācijas likuma 23.panta astotajai daļai, Ministru kabinetam deleģēts uzdevums – noteikt valstspamatbudžeta programmā „Ekonomikas attīstības programma” ieskaitīto līdzekļu izmantošanas kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu projekts **„Valsts pamatbudžeta programmas „Ekonomikas attīstības programma”** (turpmāk – Budžeta programma) **finanšu līdzekļu izmantošanas kārtība”** (turpmāk – Noteikumu projekts) izstrādāts, lai nodrošinātu Imigrācijas likumā paredzēto ārzemnieku veikto iemaksu valstspamatbudžeta programmā „Ekonomikas attīstības programma” ieskaitīto līdzekļu izlietošanas kārtību.  2014.gada 1.septembrī spēkā stājās grozījumi Imigrācijas likuma 23.pantā, kas paredzēja, ka ārzemnieki, lai saņemtu termiņuzturēšanās atļaujas noteiktos gadījumos veic iemaksas valsts budžetā, tas ir, ja:   1. ārzemnieks Latvijas Republikā ir iegādājies un viņam pieder viens funkcionāli saistīts apbūvēts nekustamais īpašums, kura vērtība ir ne mazāka par 250 000 *euro* – samaksā valsts budžetā piecus procentus no nekustamā īpašuma vērtības (Imigrācijas likuma 23.panta pirmās daļas 29.punkts); 2. ārzemniekam ir pakārtotās saistības ar Latvijas Republikas kredītiestādi ne mazāk kā 280 000 *euro* apmērā un ar šo kredītiestādi slēgtā darījuma termiņš nav mazāks par pieciem gadiem – samaksā valsts budžetā 25 000 *euro*; 3. iegādājas īpašam mērķim noteiktus bezprocentu valsts vērtspapīrus par nominālvērtību 250 000 *euro* – samaksā valsts budžetā 25 000 *euro* (Imigrācijas likuma 23.panta pirmās daļas 31.punkts).   Tas nozīmē, ka papildus jau šobrīd noteiktajām valsts nodevām, kādas ārzemnieks maksā par īpašuma ierakstīšanu zemesgrāmatā un termiņuzturēšanās atļauju pieprasīšanu, ir jāveic vienreizēja neatmaksājama iemaksa atbilstoši augstāk minētajam gadījumam.  Minētās iemaksas tiek ieskaitītas Budžeta programmai atvērtajā valsts pamatbudžeta izdevumu kontā Valsts kasē, kas atrodas Ekonomikas ministrijas kompetencē.  Budžeta programma ir izveidota 2014.gadā un tajā pēc 2014.gada 1.septembra tiek ieskaitīti ārzemnieku maksājumi.  Saskaņā ar Imigrācijas likuma 23.panta astotajā daļā noteikto, ārzemnieku iemaksāto līdzekļu izmantošanas mērķus nosaka gadskārtējā valsts budžeta likumā, savukārt Ministru kabinets nosaka gadījumus, kad ārzemnieka iemaksātā summa tiek atmaksāta.  Ņemot vērā augstāk minēto, Budžeta programmā maksimāli pieļaujamo izdevumu apmēru kārtējam saimnieciskajam gadam aprēķina atbilstoši naudas līdzekļu atlikumam uz iepriekšējā gada beigām un kārtējā saimnieciskajā gadā budžeta programmas kontā ieskaitītiem finanšu līdzekļiem, ievērojot Ministru kabineta noteiktos gadījumus, kad ārzemniekam vai viņa mantiniekam atmaksā valsts budžetā ieskaitīto maksājumu.  Līdz ar to, Noteikumu projekts paredz Budžeta programmas finanšu līdzekļu (turpmāk – finanšu līdzekļi) izmantošanas kārtību, nosakot:   1. budžeta programmā maksimāli pieļaujamo izdevumu apmēru kārtējam saimnieciskajam gadam; 2. atbildību par piešķirto finanšu līdzekļu izlietošanu; 3. atskaitīšanos par saņemto finansējumu.   Noteikumu projektā noteikts, ka Ekonomikas ministrija līdz kārtējā saimnieciskā gada 1.martam sagatavo un normatīvajos aktos noteiktajā kārtībā iesniedz Ministru kabinetā rīkojuma projektu par finanšu līdzekļu sadalījumu gadskārtējā valsts budžeta likumā noteikto mērķu ietvaros. Savukārt, nepieciešamības gadījumā (piemēram, informācijas apmaiņas sistēmas starp Pilsonības un migrācijas lietu pārvaldi un Latvijas Centrālo depozitāriju pilnveidošana vai izmaksas drošības pasākumu īstenošanai), izvērtējot budžeta programmā pieejamo finanšu līdzekļu apjomu, Ekonomikas ministrija līdz kārtējā saimnieciskā gada 1.oktobrim var sagatavot un normatīvajos aktos noteiktajā kārtībā iesniegt Ministru kabinetā papildu rīkojuma projektu.  Attiecībā uz piešķirto finanšu līdzekļu izmantošanas uzraudzības kārtību – Noteikumu projektā noteikts, ka par finanšu līdzekļu izlietošanu atbild saņēmējs. Finansējuma izlietojums saņēmējam jānodrošina atbilstoši Latvijas Republikas normatīvajiem aktiem, piemēram, ar tādiem kā Ministru kabineta 2010.gada 28.decembra noteikumi Nr.1220 „Asignējumu piešķiršanas un izpildes kārtība”, Ministru kabineta 2009.gada 15.decembra noteikumi Nr.1486 „Kārtība, kādā budžeta iestādes kārto grāmatvedības uzskaiti”, Publisko iepirkumu likums, Likums Par valsts budžetu kārtējam gadam.  Finansējuma saņēmējs, kas ir saņēmis finanšu līdzekļus kā transferta ieņēmumus izdevumu segšanai, katru gadu par izdevumiem, kas veikti līdz 31.martam, 30.jūnijam, 30.septembrim un 31.decembrim, attiecīgi līdz 10.aprīlim, 10.jūlijam, 10.oktobrim un 10.janvārim iesniedz Ekonomikas ministrijā pārskatu, kas sastāv no rakstiskas atskaites par uzdevuma izpildi. Šī finansējuma saņēmējs veic neizlietotā transferta atlikuma atmaksu Ekonomikas ministrijai Ekonomikas ministrijas norādītajā termiņā.  Savukārt ar finansējuma saņēmēju, kas nav šo noteikumu 5.puntā minētais finansējuma saņēmējs, Ekonomikas ministrija vai cita Ministru kabineta rīkojumā noteiktā atbildīgā institūcija slēdz līgumu, kurā nosaka arī uzraudzības un atskaitīšanās kārtību par piešķirtajiem finanšu līdzekļiem. |
| 3. | Projekta izstrādē iesaistītās institūcijas | Ekonomikas ministrija  Pilsonības un migrācijas lietu pārvalde  Valsts kase |
| 4. | Cita informācija | Nav |

|  |  |  |  |
| --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Noteikumu projekts attiecas uz Ekonomikas ministriju; citām ministrijām un valsts centrālās pārvaldes institūcijām, sabiedrību, atbilstoši gadskārtējā valsts budžeta likumā noteiktajam mērķim. |
| 2. | Tiesiskā regulējuma ietekme uz tautsaimniecību un administratīvo slogu | | Atbilstoši Imigrācijas likuma 23.panta astotajā daļā noteiktam, ārzemnieku iemaksāto līdzekļu izmantošanas mērķus nosaka gadskārtējā valsts budžeta likumā.  Ietekme uz tautsaimniecību būs atkarīga no iemaksāto līdzekļu apmēra, kuru novirzīt gadskārtējā valsts budžeta likumā noteiktajiem mērķiem tautsaimniecības attīstības veicināšanai. |
| 3. | Administratīvo izmaksu monetārs novērtējums | | Tiesību aktā paredzētās rīcības tiks īstenotas esošo resursu ietvaros. |
| 4. | Cita informācija | | Nav |
| **IV. Tiesību akta projekta ietekme uz spēkā esošo tiesību normu sistēmu** | | | |
| 1. | Nepieciešamie saistītie tiesību aktu projekti | Nav | |
| 2. | Atbildīgā institūcija | Nav | |
| 3. | Cita informācija | Nav | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts pēc izsludināšanas VSS būs pieejams Ministru kabineta mājas lapā [www.mk.gov.lv](http://www.mk.gov.lv) un Ekonomikas ministrijas mājas lapā [www.em.gov.lv](http://www.em.gov.lv). |
| 2. | Sabiedrības līdzdalība projekta izstrādē | Publicēts 2014.gada 10.decembrī Ekonomikas ministrijas mājas lapā [www.em.gov.lv](http://www.em.gov.lv) sadaļā „Sabiedrības līdzdalība”. Publiskā apspriešana.” |
| 3. | Sabiedrības līdzdalības rezultāti | Viedokļi nav saņemti |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, Finanšu ministrija, Valsts kase. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav plānots radīt jaunas valsts pārvaldes institūcijas vai likvidēt esošās valsts pārvaldes institūcijas, vai reorganizēt esošās valsts pārvaldes institūcijas. Noteikumu projekta izpilde notiks esošo pārvaldes funkciju ietvaros. |
| 3. | Cita informācija | Nav |

*Anotācijas III un V sadaļa – projekts šo jomu neskar.*

Ministru prezidente L.Straujuma

Ekonomikas ministre D.Reizniece-Ozola

Iesniedzējs:

Ekonomikas ministre D.Reizniece-Ozola

Vīza:

Valsts sekretāra

pienākumu izpildītājs,

valsts sekretāra vietnieks J.Spiridonovs

28.04.2015. 16:45

970  
A.Krūze, 67013127

[Arta.Kruze@em.gov.lv](mailto:Arta.Kruze@em.gov.lv)